SISB จากกลางสู่ต้น.!
เริ่มเปิดเทอมกันแล้ว ก็ทำให้หุ้นโรงเรียนนานาชาติ บริษัท เอสไอเอสบี จำกัด (มหาชน) หรือ SISB กลับมาคึกคักอีกครั้ง...หลังจากปีที่ผ่านมาถูกไวรัสมรณะโควิดเล่นงาน ต้องปรับการเรียนการสอนใหม่ หันไปเรียนออนไลน์แทน ส่งผลให้รายได้และกำไรดร็อปไป...
24 มี.ค. 2564

สำนักข่าวรัชดา
เริ่มเปิดเทอมกันแล้ว ก็ทำให้หุ้นโรงเรียนนานาชาติ บริษัท เอสไอเอสบี จำกัด (มหาชน) หรือ SISB กลับมาคึกคักอีกครั้ง…หลังจากปีที่ผ่านมาถูกไวรัสมรณะโควิดเล่นงาน ต้องปรับการเรียนการสอนใหม่ หันไปเรียนออนไลน์แทน ส่งผลให้รายได้และกำไรดร็อปไป…
โดยในปี 2563 รายได้เหลือแค่ 1,077 ล้านบาท จากเดิมเคยทำได้ 1,132 ล้านบาท ส่วนกำไรหายไป 27.59% เหลือแค่ 159 ล้านบาท จากเดิมเคยทำได้ 220 ล้านบาท
ในแง่ของราคาหุ้นก็ถูกกดดันด้วยผลประกอบการที่คาดว่าจะออกมาไม่ดี…
เอ๊ะ..!! หรือหุ้นโรงเรียนของหนูไม่น่าสนใจสำหรับนักลงทุนซะแล้ว…ก็ไม่รู้สินะ
ทว่าพอเปิดเทอมใหม่ การเรียนการสอนเกือบกลับเข้าสู่ภาวะปกติ นั่นหมายถึงการรับรู้รายได้และกำไรก็จะเข้าสู่ภาวะปกติด้วยเช่นกัน…
แต่ที่อาจมากกว่าปกติ เห็นจะเป็นกลยุทธ์เชิงรุกที่จะไปซื้อโรงเรียนเอกชนเด็กเล็ก หรือเนอร์สเซอรี่ อายุตั้งแต่ 6 เดือน ไปถึง 2-3 ขวบ นี่แหละ (ตอนนี้อยู่ระหว่างเจรจา คาดจะสรุปความชัดเจนช่วงไตรมาส 3/2564)
ตัวนี้เป็นอีกตัวหนึ่งที่น่าสนใจ นอกเหนือจากการขยายแคมปัส เตรียมเปิดสาขาธนบุรี เฟส 2 ขนาด 600 ที่นั่ง ในเดือน ส.ค.นี้ และแผนตั้งโรงเรียนนานาชาติสิงคโปร์ นนทบุรี
จะว่าไปก็เป็นสตอรี่ใหม่ที่สร้างเซอร์ไพรส์ให้กับนักลงทุนไม่น้อย..!! เพราะที่ผ่านมา SISB ไม่เคยแพร่งพรายแนวคิดนี้มาก่อน
ถือเป็นยุทธศาสตร์เชิงกลยุทธ์ เนื่องจากเป็นการต่อยอดธุรกิจในเชิงการเติบโตจากภายนอก หรือโตแบบอินออร์แกนิค (M&amp;A)
ความน่าสนใจ อันดับแรก จะทำให้ SISB มีบริการที่ครอบคลุมตั้งแต่เด็กเล็กไปจนถึงมัธยมศึกษาตอนปลาย สามารถตอบโจทย์ผู้ปกครองได้มากขึ้น
แต่ไฮไลต์อยู่ที่ SISB สามารถปลูกฝังเคาน์เจอร์ให้กับเด็กตั้งแต่ยังเล็ก ทำให้โอกาสที่เด็กเล็กกลุ่มนี้จะเรียนต่อชั้นประถมศึกษากับ SISB ก็จะมีมากขึ้น…
ที่จริงกลยุทธ์นี้ก็ไม่ต่างจากการเลี้ยงต้อยอ่ะนะ…
ลองคิดดู ถ้าเนอร์สเซอรี่มีเด็กเล็ก 200 คน มีสัก 50 คน เลือกเรียนต่อชั้นประถมศึกษาที่ SISB แค่นี้ก็ถือว่าคุ้มแล้ว…
อย่าลืมนะว่า ค่าเทอมที่นักเรียนหนึ่งคนต้องจ่ายอยู่ที่ราว 300,000-600,000 บาทต่อเทอม ซึ่งต้องจ่ายต่อเนื่องอย่างน้อย ๆ 6 ปี ไม่นับรวมนโยบายปรับขึ้นค่าเทอมราว 5% ต่อปีอีกนะ
แถมนักเรียนทุกคนยังต้องจ่ายค่าธรรมเนียมแรกเข้าอีกด้วย
ตรงนี้เป็น 2 ส่วนหลัก ๆ ซึ่งเป็นรายได้ประจำ หรือ Recurring Income ที่ SISB จะได้ต่อเนื่องทุกปี..!!
นอกจากนี้ ยังมีค่าอาหารและกิจกรรมนอกห้องเรียนนักเรียนแต่ละคนต้องจ่ายอีกนะเนี่ย
การเปิดเกมรุกซื้อเนอร์สเซอรี่ของ SISB ครั้งนี้ เท่ากับเป็นการจับตั้งแต่ต้นน้ำด้านการศึกษา (เด็กเล็ก) สู่กลางน้ำ (ประถมศึกษาและมัธยมศึกษา)…
ว่าแต่สเต็ปถัดไปจะรุกไปสู่ปลายน้ำ (มหาวิทยาลัย) หรือเปล่านะ..?
อันนี้ต้องไปถาม “เฮียยิว ฮอค โคว” แล้วล่ะ…
…อิ อิ อิ…